Sufixo -acum

Lo sufixo -acum (celtico *-ākon > gall. -og, bret. -e(u)c, irl. -ach ) ye un sufixo común en la toponimia galorromana, va dezaga d'antroponimos y indica pertenencia.

En la evolución dende lo latín galico ta las luengas galorromanicas, en occitán ha evolucionau ta -ac (Aureliac, Conhac, Brageirac) a diferencia de lo que ha esdeveniu en francés, a on que ha evolucionau ta -y (Orly) (ta -ay, ta -ey, ta -é..) estando tanto Aureliac como Orly evolucions de lo latín AURELIACUM. En atras luengas d'oïl bi ha evolucions similars a la -y francesa.

Bi n'ha posibles representacions en la toponimia aragonesa, como son los casos d'Ateca, Lechago, Litago y Lumpiac.

Bi ha presencia de toponimos terminaus en -ac en Gascunya, tierra de los antigos aquitanos preceltas. Lo filologo Gerhard Rohlfs interpreta que ye por la colonización tardana galorromana, entre los sieglos II y III, cuan los galos ya yeran prou romanizaus y la romanización plegaba enta Aquitania-Novempopulania dende ellos.

En Gascunya los toponimos en -ac s'estendillan por la plana de Tarba y un poco mes a lo norte pasan lo río Ador dibuixando una ampla falca que s'adreza enta Pau: ye on que se troban Valirac (VALERIUS), Audirac (ALTERIUS), Clarac (CLARUS), Arsac (ARCIUS), Sevinhac (SAEVINIUS), Poliac (POLIUS).

Mes enta l'ueste se fan escasos: Tarsac (TARCIUS) y Maslac (MASSULA) en la val de la Gave de Pau. En atras zonas son de tot esporadicos: Sevinhac (SAEVINIUS ), Revenac (REBINNUS) en la val d'Osal y los Preishac (PRISCIUS) de la val de la Gave d'Aulorón.

Los zaguers eixemplos se troban a l'este de Dacs. Este sufixo ye ausent de tot en las Landas a lo norte de Dacs, que yera una zona poco poblada en l'antigüedat.
DOMITIUS, DOMITIACUM > Donzac (DOMITIACUM da en las luengas d'oïl Donzy).
GAUDIUS, GAUDIACUM > Gaujac (GAUDIACUM da en las luengas d'oïl Jouy, Joué, Gouy, y en las luengas d'oc en atras zonas Gaujac y Jaujac).

Bi ha una reaparición d'estos toponimos terminaus en -ac en las tierras de los basaz arredol de Bazas y cerca de Bordeus.

 Lista de toponimos occitans terminaus en -ac 
 Albiac (orichen d'un apelliu común en Casp).
 Armanhac (adaptau en aragonés medieval como "Armenyac" u "Armanyac").
 Arcizac-ez-Angles.
 Aureliac.
 Aurinhac.
 La Bastida-Ceserac.
 Bénac (en Altos Pireneus, orichen d'un apelliu común en Albalat de l'Arcebispe; ye tamién l'orichen de l'apelliu catalán Benach).
 Benejac.
 Brageirac.
 Bourriac.
 Cabanac.
 Cadiac.
 Castelbajac.
 Cirac (orichen d'un apelliu común en Casp y de l'apelliu afrancesau u con fonetica nordoccitana Chirac).
 Clarac.
 Conhac.
 Era Marca-Pontac.
 Estirac.
 Gèus d'Arsac.
 Loubajac.
 Maslac.
 Pailhac.
 Paréac.
 Poliac.
 Pouzac.
 Préchac.
 Preishac de Gèusvath.
 Preishac-Navarrencs.
 Revenac (orichen de l'apelliu Rebenaque).
 Saint-Créac.
 Semiac-Blaishon.
 Sevinhac.
 Sevinhac-Meirac.
 Tarsac.
 Tibiran-Jaunac.
 Tilhac (Gers).
 Valirac.

 Bibliografía 
 Gerhard Rohlfs: La colonización romana y prerromana en Gascuña y Aragón. Archivo de Filología Aragonesa, nº XL. 1988.

Categoría:Sufixo toponimico